Борис Младенов-Young
Стари и нови проблеми на алкохолни теми
Епиграми

chitanka.info

Лозунг

Сутрин, обед, вечер — алкохол!

Здрав и безотказен мъжки пол.

Ударник

Преизпълни нормата

с концентрата

и загуби формата

в… кревата!

Бутилка уиски

С такава входна виза

навсякъде се влиза.

Лозунг

Здрав дух, здраво тяло!

(чрез бутилка с бяло).

Еманципация

Пустият му слаб и нежен пол

от мъжете силни грабна монопола

върху наш и вносен алкохол,

а за тях остави швепс и кока-кола.

Сватбарска

Викаха „Наздраве“ и „Горчиво“,

смесваха вино, уиски, пиво

и женихът караше на екс,

но остана булката… без секс!

Без колебание

Между двете —

водката и булката красива

предпочете

първата алтернатива.

Останала мома

Легна младоженката до него гола

и невинността си му предложи.

Той заспа в прегръдките на алкохола —

своята мъжественост изложи.

Младоженец

Своята мъжественост и чест

той на изпитание подложи —

прекали с виното и в несвест

първата си брачна нощ отложи.

Непълнолетен

Работата му хлапашка —

щом гаврътна чашката,

подкосен „подви опашка“

и заспа юнашката.

Сродни души

Имат интереси близки —

тя — кампари, той — уиски.

Колко жалко

Вместо с булка според протокола —

първа брачна нощ със алкохола.

Юнак

Изложи пола —

от чашка водка се напи

и се строполи

от стола.

Лошо начало

Бракът им започна с изневяра.

След сватбения маскарад

всеки брачната си нощ прекара

с любимия си концентрат.

Изневяра

За развода той бе главният виновник —

беше станал на бутилката любовник.

Диагноза

Истина е, че е болна,

но от болест алкохолна.

Хомо…

И двамата са от еднакъв пол,

ала интимно се обичат;

единият се казва Алкохол,

а другият Алкохолик наричат.

Помощ

По цели седмици не изтрезнява,

дългът си на съпруг не изпълнява,

затуй съседът му го съвместява.

Трета партия

Създаде се триъгълник модерен

и брака им щастлив погуби;

тя вярна бе, но той не бе й верен —

в бутилката до смърт се влюби.

Единомишленици

Намери си алкохолика

съпруга лика-и-прилика;

манипулира тя юнашката

с бутилката и чашката.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.